
צווי הריסה שהוצאו לבתים בדאר אלחנון - "דיון מהיר" של ח"כ ואסל טאהא


היו"ר יורי שטרן:

צהריים טובים, וברוכים הבאים מהצפון הרחוק. אנחנו פותחים בדיון בהצעה לדיון מהיר של חבר הכנסת ואסל טאהא בנושא צווי הריסה שהוצאו לבתים בדאר אלחנון.

בבקשה, חבר הכנסת ואסל טאהא.

ואסל טאהא:

צהריים טובים לכולם. אני שמעתי את כל הטענות בוועדה הארצית לתכנון ובניה – הייתי שם, ישבתי ושמעתי. לאור קירבתי לתושבים והיכרותי האישית את המקום, התפלאתי, זועזעתי ונדהמתי כאשר ראיתי את בעלי הבתים האלה מקבלים צווי הריסה וצווי פינוי, ונכשלים בתהליך קבלת הלגיטימציה בוועדות השונות – כל זאת מפני שראש הרשות של המועצה האזורית מנשה מתנגד. זאת אומרת: אילו השטח הזה היה נופל בתחום השיפוט של כפר קרע או של ערערה, הם היו מקבלים לגיטימציה, אבל מפני שהם נפלו בתחום שיפוטה של המועצה האזורית מנשה, ראש הרשות שם מתנגד. זאת למרות שהבתים האלה והשכונה הזאת קיימים משנת 1925 – לפני קום המדינה. בתים כאלה קיימים לאורך כל כביש 65; אם אנחנו נבדוק – יש לנו את התוכניות, והנוכחים כאן ייטיבו להסביר זאת טוב ממני – ניווכח שרוב השכונות האלה קיבלו לגיטימציה והיתרי בניה, חשמל, טופס 4, והשכונות מקבלות שירותים נאותים מהרשויות אליהן הן שייכות. 

אבל השכונה הזאת, מאחר והיא נפלה בתחום שיפוטה של המועצה האזורית מנשה, וראש הרשות שם מתנגד בצורה חריפה לשינוי ייעוד – כמוהו בוצע ואושר כמעט באותו אזור. משום מה, אנחנו לא יודעים. ודאי – אפשר לדעת, לנחש, לנתח ולחוש: מפני שהשכונה הזאת היא שכונה ערבית בתוך תחום שיפוט של מועצה אזורית יהודית. 

אדוני היושב ראש, יש לי הצעה: זה לא הגיוני שכך יקרה לבתים ולשכונה שקיימת משנת 1925 על אדמת טאבו – לא אדמת מינהל; יש לזכור ולציין שהאדמה שייכת לבעלים שלה, מוסדרת כדין וכחוק ואין סנטימטר אחד שלא שייך להם. החלקה הזאת היא אדמת טאבו – בנו בתים והתגוררו שם עשרות שנים. לעקור אותם, להוציא אותם ולתת להם צווי הריסה היום – נראה שבמדינה ליברלית ודמוקרטית-- 

היו"ר יורי שטרן:

מתי הוצאו צוי הריסה?

סאלח אבו-חוסיין:

בשנים 1989-1990. 

היו"ר יורי שטרן:

לפני 15 שנה? אבל הבתים עומדים. 

סאלח אבו-חוסיין:

חלקם נהרסו, וחלקם לא.

ואסל טאהא:

אבל הם עושים מאמצים על מנת לקבל לגיטימציה – שירותים, חשמל. הם חיים בלי חשמל ובלי שירותים. אם כן, עומדות בפניהם שתי אלטרנטיבות: או שהמועצה האזורית מנשה מאשרת ותומכת או שהיא גוזרת את החלקה הזאת ומבקשת לספח אותה לערערה. אבל להשאיר את האנשים האלה הסטטוס קוו הנוכחי – זה לא אנושי, לא דמוקרטי ולא הגיוני. 

לכן, אדוני היושב ראש, אומנם טוב לשמוע ניתוח, אבל אני מבקש מהוועדה לסייר במקום ולהתרשם, ולאחר מכן להמליץ את המלצותיה כפי שתראה לנכון לעשות. 

היו"ר יורי שטרן:

אם יהיה לנו סיור בצפון – ואנחנו חייבים לקיים אותו מזה זמן; יש לנו מספר משימות שם.

ואסל טאהא:

אז נכלול את זה. 

היו"ר יורי שטרן:

כן. 

המועצה לא מיוצגת כאן. 

יפה שפירא:

זה המכתב של המועצה.

היו"ר יורי שטרן:

כן – הם אומרים שהם לא יכולים להגיע. מי יכול להסביר לנו את העמדה הממסדית? 

דוד יונה:

שמי דוד יונה, ואני ממונה על הפיקוח על הבניה במחוז חיפה. לפי סדר היום הבנתי שמדובר בנושא של צווי ההריסה למקום.

היו"ר יורי שטרן:

מדובר בסטטוס של הכפר. ראשית, אבקש לשאול: האם אתם מסכימים עם הטענה לפיה ריכוז הבתים האלה קיים משנת 1925?

דוד יונה:

אתחיל מכך שכבר בשנת 2002 היה כאן בוועדת הפנים דיון בנושא היישוב הזה, ולא מנסים להכחיש שהבתים – או חלקם, או בית בודד או שניים – הוא בשנת 1925 מתוך תצ"אות. אבל מרבית הבתים מצויים במקום הרבה מאוד שנים.

היו"ר יורי שטרן:

מה זה "הרבה מאוד"?

דוד יונה:

לא הוצאנו תצ"אות ובדקנו אחד לאחד. אני מעריך שהבתים האלה קיימים 30 שנה לפחות. 



ג'מאל זחאלקה:

אני יכול להעיד, אדוני. אני שכן שלהם.

דוד יונה:

לא על כך הוויכוח. מדובר במקבץ בתים--

ואסל טאהא:

הערה קטנה, ברשותך: חלקם הגדול של הבתים קיים גם לפני שחוקקו את חוק התכנון והבניה.

דוד יונה:

בסדר – אני לבא להתווכח על הנקודה הזאת. 

היו"ר יורי שטרן:

אבקש שתסביר לי איך יכול להיות שהבתים קיימים עשרות שנים על אדמה פרטית, והם עוד צריכים הכרה. 

דוד יונה:

נתחיל מכך שלא מדובר באיזושהי שכונה שצמודה לאיזשהו יישוב. זהו מקבץ של כ-10 בתים קשיחים נכון להיום, שמבודדים – הם נמצאים בלב חורש, מנותקים מכל יישוב. העמדה של המדינה היום היא כזאת לפיה לא מכירים בכל מקבץ של 4,5, 10 בתים כיישוב, כיוון שמדובר כאן בהשקעה אדירה של תשתיות –  כבישים, ביוב ודברים רבים נוספים שאולי לא אני האדם המוסמך כדי לפרט מה וכמה. 

היו"ר יורי שטרן:

אבל גם לא מגרשים אדם מביתו אם הוא גר במקום, ואם הוא לא עבר על החוק – הוא לא בנה את הבית לפני שנה בלא רישיון.

דוד יונה:

אדוני יאפשר לי לומר כמה מילים כדי שנבין את הרקע הכללי, ולאחר מכן אהיה מוכן לענות על כל שאלה.

המקבץ הזה מבודד מאוד. מינהל מקרקעי ישראל מקיים במשך שנים רבות משא ומתן עם חלק מהתושבים לפינוי – מתן קרקע חלופית או כסף. נמצא כאן נציג מהמינהל שאולי יוכל להרחיב על הנקודה הזו. 

נכון להיום, יש שמונה בתים שכבר קיבלו פיצויים, בנו בתים ועברו ליישובי קבע מסודרים. הם מקבלים את כל הפיצוי מהמדינה, והם הורסים את הבתים בעצמם. נכון להיום, אני מעריך שנמצאות שם 7-8 משפחות שלא מוכנות להגיע להסדר. הן הגישו שתי בקשות כדי להכיר בהן כיישוב. המועצה הארצית דנה בבקשה בחודש יולי ובחודש אוקטובר, ודחתה את הבקשה. הם הגישו בג"ץ לא מזמן בנושא של חיבורי החשמל – למה לא מחברים אותם לחשמל. בג"ץ דן אתמול בעתירה הזאת, ודחה את הבקשה שלהם. 

סאלח אבו-חוסיין:

סליחה, לא דחה.

ואסל טאהא:

גם בארצית היתה מחלוקת.

דוד יונה:

הוא ביקש מכם לחזור מהעתירה, מכיוון שהמועצה הארצית לא מכירה בכם כיישוב.

מוסטפא אבו-הלאל:

 לא חוזרים מהעתירה. מה זה "דחה".

דוד יונה:

אם בג"ץ היה מקבל את העמדה שלכם, הוא היה מורה לחבר לחשמל. 

ואסל טאהא:

אי אפשר לחבר אותם לחשמל כשאין להם היתר. 

דוד יונה:

נכון להיום, המועצה הארצית דחתה פעמיים את הבקשה, ולא מכירים בכל מקבץ קטן של בתים כיישוב. 

לנושא צווי ההריסה: ראשית, אני לא יודע מהיכן המידע הזה, לפיו נכון להיום יש צווי הריסה ומישהו עומד לבצע צווי הריסה. נכון לרגע זה אין צווי הריסה שנמצאים בקנה. אם היה משהו בקנה משטרת ישראל נמצאת כאן, והיא היתה יודעת על כל צו הריסה כזה. יש שני תיקים שנמצאים כרגע בהליכים משפטיים, ועומדים להסתיים. כרגע אין לנו כוונה להרוס בית כשאין צו טרי ביד.

היו"ר יורי שטרן:

יש שם בניה חדשה?

דוד יונה:

אין כל בניה חדשה. כמשרד הפנים, כאנשי הפיקוח על הבניה – ויושב כאן עו"ד אבו-חוסיין, אתו אנחנו נפגשים פעמים רבות בבתי משפט מצדו השני של המתרס – אנחנו מוכנים להתחייב על כך שבמידה וכל התושבים שנשארו מוכנים להיכנס למשא ומתן מאסיבי ורציני עם מינהל מקרקעי ישראל ולקבל קרקעות חלופיות ובתים חלופיים – כל מה שמגיע להם על פי חוק – אנחנו נהיה מוכנים לומר 'סטופ' עם נושא צווי ההריסה, 'סטופ' עם המשפטים; נמתין שנה, עד שהמשא ומתן יסתיים לטובת כל הצדדים. 

היו"ר יורי שטרן:

האם ההיגיון שלכם הוא היגיון תכנוני?

דוד יונה:

בהחלט – זהו היגיון תכנוני. יש לי במחוז חיפה 36 נקודות כאלה של מקבצי בניה – יושבות 3,4,5משפחות בכל מני חורים נידחים, וכולם רוצים להיות מוכרים כיישובים. אין למדינה את היכולת הזאת לבוא היום ולומר להקים יישוב מכל מקבץ כזה – יש לכך משמעויות אדירות.


היו"ר יורי שטרן:

מה זה אומר "להכיר" או "לא להכיר" ביישוב? 

דוד יונה:

ברגע שאתה מכיר ביישוב יש לכך משמעות: להתחיל לספח אותם לרשות, להתחיל לסלול כבישים, להתחיל לסלול ביוב – אלף ואחת דברים. יושב כאן מר אדרי-- 

ואסל טאהא:

אפשר לצרף אותם לערערה. אחד הסעיפים במשא ומתן הוא לגזור את אדמות הטאבו שלהם, ולצרף אותם לערערה. הם יקבלו שירותים משם, ולא מהמועצה האזורית מנשה. 

דוד יונה:

זה לא רק עניין של שירותים, זה ללכת ולמתוח קו ביוב--

ואסל טאהא:

במילא הם לומדים שם.

סגן השר לבטחון פנים יעקב אדרי:

למה אתה לא יכול לקבל את הפשרה שלהם? הוא הציע כאן פשרה של שנה: להגיע למשא ומתן ולמצות אותו. אתה הרי מומחה בעניין הזה; עשינו משהו ביחד. 

סאלח אבו-חוסיין:

זה לא המקרה שהיה אצלכם באור עקיבא.

סגן השר לבטחון פנים יעקב אדרי:

אגב, עד היום הוא לא נגמר - - - . אני אגיד לך מה יהיה: אם תהיה פסיקה-- 

סאלח אבו-חוסיין:

שיסיים את דבריו – לא אכנס לדבריו. 

דוד יונה:

אני חושב שזה יהיה הוגן מאוד וחכם מאוד. עובדה היא שהמועצה הארצית דנה פעמיים – ביולי ובחודש הזה – ודחתה את הבקשה להכיר בהם כיישוב ואת התוכנית. ישנם נימוקים טובים בנושא התכנוני.

היו"ר יורי שטרן:

המשפחות שעזבו – היכן הם קיבלו אדמות?

דוד יונה:

נציג המינהל נמצא כאן – בכפר קרע ובערערה. 

חיים ג'יבלי:

שמי חיים ג'יבלי, סגן ממונה מחוזי לפיקוח. 

מוניתי בזמנו על ידי הוועדה שטיפלה בכל הנושא של הבתים האלה. הופעל שם מודד, התבצעה מדידה בשטח; הופעל שמאי בהסכמת האנשים. הם קיבלו את אשי המקצוע, הם בדקו את השומות – אם לאנשים היה ערעור. אנשים עברו מרצונם למגרשים בערערה או בכפר קרע – נתנו להם קרקע חלופית. הקשיבו לכל בקשה שלהם.

היו"ר יורי שטרן:

למינהל יש קרקעות ביישובים האלה? 

חיים ג'יבלי:

כן. בכפר קרע ובערערה יש. עו"ד אבו-חוסיין ייצג את אחת המשפחות. שני אחים ביקשו לעבור - - - - במגרשים עם הוריהם, ולגור בערערה, והם קיבלו. 

הייתי רוצה להעיר שני משפטים. הגישה התכנונית, להציג זאת כשכונה או כמקבץ גדול, איננו נכון; זאת הטעייה – בלא לפגוע בכבודם של האנשים. 

ואסל טאהא:

איך אתה מגדיר שכונה?

חיים ג'יבלי:

ברשותך, אדוני, אענה עוד מעט על שאלתך.

לגבי הבעלות על הקרקע – חלק מהחלקה הזאת עברה לבעלות המדינה, והועברו למדינה חלקים מוגדרים, מאחר והחלקה הזאת, שמספרה 25--

עסאם מח'ול:

מתי היא הועברה?

חיים ג'יבלי:

כל משפחה ש- - - חליפין העבירה את הזכויות שלה במקרקעין למדינה. 

סגן השר לבטחון פנים יעקב אדרי:

בהסכמה.

חיים ג'יבלי:

בהסכם הפינוי. יש הסכמים כתובים--

סגן השר לבטחון פנים יעקב אדרי:

הוא מדבר על האנשים שהתפנו.



סאלח אבו-חוסיין:

אני אענה לו.

סגן השר לבטחון פנים יעקב אדרי:

זה לא נכון?

מוסטפא אבו-הלאל:

זה לא נכון – הם בבית משפט. 

חיים ג'יבלי:

לא הייתי רוצה להתעמת, כי זה לא מכובד. אנשים חתמו על הסכמי פינוי בהתאם ללוח זמנים. שליש מהכסף הם קיבלו בחתימה, שני שליש בשלבי בניה מתקדמים, ובפינוי עצמי את שאר הכסף. האנשים שגרים שם חילקו ביניהם את חלקה 25, ואנחנו קיבלנו את החלקים שאנשים החזיקו במשך שנים.

סאלח אבו-חוסיין:

יש לך נסח, יש לך הסכם. מה אתה מספר סיפורים?

היו"ר יורי שטרן:

אדוני.

חיים ג'יבלי:

ראשית, זה לא מכובד. אנשים בצום, ברמאדן – אני לא רוצה להתעמת כי זה לא מכובד, אבל שלא יפנו אליי כך. 

היו"ר יורי שטרן:

הם אוכלים בלילה, זה לא צום כמו שאצלנו. אם סובלים, אז עד הסוף.

חיים ג'יבלי:

לא חשוב – מבחינתי הוא צם עכשיו. 

סגן השר לבטחון פנים יעקב אדרי:

אדוני היושב ראש, אני רוצה לראות אותך צם 30 יום. 

חיים ג'יבלי:

המינהל לא רשם את הזכויות בנסח. אני כעובד מדינה אומר כאן שלמדינה יש חלקים בחלקה 25, ואין לי שום ענין להטעות את היושבים כאן. 

סאלח אבו-חוסיין:

יש את הנסח - - - 


היו"ר יורי שטרן:

אדוני, יגיע תורך ואתה תציג את נקודת המבט שלך.

חיים ג'יבלי:

עו"ד אבו-חוסיין מציג נסח רישום. זה לא נרשם עדיין בטאבו בגלל בעיה טכנית – יש הערת אזהרה של משרד הפנים על צווי ההריסה, על כך שאי אפשר להבצע שום פעולה. פקיד הרישום בטאבו לא רושם לנו את הזכויות – למרות שאנחנו המדינה – כי הוא אומר שיש הערת אזהרה של משרד הפנים. היועץ המשפטי שלהם מטפל בנושא. 

היו"ר יורי שטרן:

כמה בתים היו במקום לפני 10 שנים?

חיים ג'יבלי:

כ-15.

היו"ר יורי שטרן:

וכמה מתוכם התפנו?

חיים ג'יבלי:

שמונה.

סאלח אבו-חוסיין:

יש שלושה שהתפנו.

סגן השר לבטחון פנים יעקב אדרי:

זה דבר מהותי: אם אתה אומר שמונה והוא אומר שלושה - - -

קריאות:

- - - 

סגן השר לבטחון פנים יעקב אדרי:

אתה אומר שלושה? או שמיום שהתחלת לייצג איזושהי משפחה---

סאלח אבו-חוסיין:

אדוני, כשאני אומר את הדברים אני ממוסמך, ואני אתן לך מסמך על הנושא הזה: שלושה התפנו.

סגן השר לבטחון פנים יעקב אדרי:

ממתי כל אחד מכם סופר?



ואסל טאהא:

איך הוא סופר? אולי הוא סופר ילדים – אב ובן.

סאלח אבו-חוסיין:

- - - 

מוסטפא אבו-הלאל:

אני תושב המקום, ואני יודע.

סאלח אבו-חוסיין:

לפני שלוש שנים אני ייצגתי שניים. איך הוא סופר שמונה? הוא סופר את האבא, את האמא, את הילד  ואת הילדה. 

סגן השר לבטחון פנים יעקב אדרי:

אם הם בעלי חלקות, זה נכון.

סאלח אבו-חוסיין:

בסך הכל התפנו שלושה בתי אב. אחד לכפר קרע, ושניים שאני ייצגתי.

סגן השר לבטחון פנים יעקב אדרי:

בכל זאת, אם אתה מתרגם את זה למשפחה, בכמה מדובר?

סאלח אבו-חוסיין:

היום מתגוררים במקום 15 משפחות ב-8 דירות מגורים. אני אתן לך שמות. 

חיים ג'יבלי:

אני יכול להראות לאדוני על המפה? אבקש מהנוכחים שלא יפריעו. 

זו הכניסה – יש כאן כביש שנסלל ללא היתר. בכניסה היו שני בתים--

דוד יונה:

אנחנו מדברים על 8 בתים שהתפנו ונהרסו.

חיים ג'יבלי:

יש משפחה של חמולה בשם אבו-זוהר. בנו הרס בית, האב הרס את הבית, ושני בניו – כל אחד זה בית. יש מבנה אחד שמכיל שתי דירות. עד כאן זה נכון, עו"ד אבו-חוסיין? אתה ייצגת בית שמכיל שתי דירות – סעיד, נכון?

בצד השני, הרס האב אבו-תואפיק. יש בית אחד שלישי--

סאלח אבו-חוסיין:

- - - 

חיים ג'יבלי:

סליחה. לצערנו, האיש חולה כליות. הוא חתם על חוזה פינוי, קיבל שני שליש של הכסף, בנה שלד בכפר קרע, ונפטר. מטעמי נימוס, ממלכתיות והומניות, לא פגענו בביתה של האלמנה. יש ויכוח משפטי בין היורשים על רקע ירושה. אמרנו שאנחנו – המדינה – לא ניכנס באמצע, ולא נפגע באנשים. על הבית הזה כאן, שכולל שתי קומות, משרד הפנים קיבל פסק דין להריסה, הם הרסו את הקומה התחתונה. 

האנשים התפנו ברצון ובכבוד, לצערי, אחד האנשים שיושב כאן הפעיל אלימות על אדם בשם יוסף סעיד אבו-הלאל שכמעט חתם אתנו על הסכמי פינוי. הוא הכניס שמאי מודד, והיה אמור לקבל גם שטח למרעה. הפעילו עליו לחץ באלימות, והוא יצא ונשאר. המשפחה שגרה כאן יצאה בחסות המשטרה – היכו אנשים שם. אם כן, להציג את זה כ--

עסאם מח'ול:

אז מהי המדיניות? המדיניות היא ל- - - עליהם כדי שהם ייצאו או כדי שימותו מכליות? מה הפיתרון? אתה מנסה להציע להם פיתרונות או שאתה מנסה להסביר כל הזמן למה אתה צריך להרוס את זה?

חיים ג'יבלי:

אדוני, אני לא מהאנשים האלה. אף אחד מאיתנו לא בא והפעיל לחץ כזה או אחר על האנשים – הם התפנו מרצון. 

עסאם מח'ול:

יש - - - שם משנות ה-20 של המאה הקודמת? אז למה אתה צריך להזיז אותם? באיזו זכות?

חיים ג'יבלי:

אדוני אומר לי כאן משהו פוליטי, ואני עובד מדינה.

עסאם מח'ול:

זה לא פוליטי – זה תכנוני.

מוסטפא אבו-הלאל:

יש לך תוכנית כאן משנת - - -

חיים ג'יבלי:

אני מייצג כרגע את אילן שדה, שמטפל בצורה ממלכתית וגבוהה בכפר מייסר, אום אל קטף ואל עריאן. אל עריאן הוא יישוב שונה, ומנסים לחבר את זה לאל עריאן. באל עריאן הכירו – אילן שדה עשה מאמץ אדיר כדי להכיר, פרצו כבישים--

סאלח אבו-חוסיין:

רק אתם התנגדתם. 

היו"ר יורי שטרן:

זה לא יילך כך.

עסאם מח'ול:

אדוני היושב ראש, לא מספיק שמפרקים התנחלויות בעזה?

סגן השר לבטחון פנים יעקב אדרי:

אני מבין שאתה כועס על זה. 

חיים ג'יבלי:

אני רוצה לומר לאדוני שהניסיון להציג את אותם כמה בתים כשכונה של אום אל פחם או של ערערה – זו הטעיה. הציגו בוועדות כאילו מדובר באל עריאן; אל עריאן הוא מקום שונה.

היו"ר יורי שטרן:

מבחינת המינהל, מה אתם רוצים שיהיה שם?

ואסל טאהא:

אני לא יודע מה הקשר של המינהל.

חיים ג'יבלי:

המינהל שותף בחלקה הזאת כדת וכדין, כי הוא קיבל קרקע בחליפין. המינהל הוא חלק מהתהליך שיכול לתת לכם פיצויים – מגרשים--

היו"ר יורי שטרן:

אני רוצה לדעת מהי הגישה התכנונית של המינהל.

דוד יונה:

זה אמור לחזור להיות שטח חקלאי פתוח.

היו"ר יורי שטרן:

חקלאי או שטח ירוק?

דוד יונה:

שטח ירוק – שטח חקלאי פתוח. אין שום תוכניות בניה שם.

חיים ג'יבלי:

בנוסף, זהו שטח שמוקף בקרקעות מינהל. זהו יער, אדוני. זה מבודד מכל מקום. כל ניסיון להציגו כקרוב לערערה או לכפר קרע--

עסאם מח'ול:

למה המקום הזה מפריע לשטח ירוק? הם דווקא מוריקים אותו. הייתי שם – אני מכיר את המקום הזה. 


דוד יונה:

יש מועצת תכנון ארצית, שדנה במקום.

ואסל טאהא:

אבל היתה שם מחלוקת. יש גם מתכננים שאמרו שהם לא צודקים, שהגירסה שלהם לא נכונה ולא צודקת. 

היו"ר יורי שטרן:

חברים, אם אתם רוצים דיון, צריך להתנהל בצורה שקטה ולא בצעקות. 

סאלח אבו-חוסיין:

שמי עו"ד סאלח אבו-חוסיין. אני מייצג את - - - 

כבודכם, החלקה הזאת – חלקה 25 – במקום שבו קיימים הבתים האלה היא בשטח של 133 דונם, 914 מטר. כמעט 134 דונם. זה נסח הרישום.

סגן השר לבטחון פנים יעקב אדרי:

מהי החלוקה בין המדינה לבין הבעלויות הפרטיות?

סאלח אבו-חוסיין:

כל הבעלים הם בעלות פרטית של המשפחה הזאת, שנקראת משפחת אבו-הלאל. זוהי בעלות פרטית שנרשמה לאחר הסדר. על כך אין ויכוח. אני בדקתי כאן, בנסח רישום, לא מצאתי את שמו של מינהל מקרקעי ישראל. 

היו"ר יורי שטרן:

אני מבין שהמינהל לא מתווכח על כך. 

סגן השר לבטחון פנים יעקב אדרי:

הוא אומר שיש שינוי, אבל הוא טרם נרשם.

סאלח אבו-חוסיין:

כבודכם שאל שאלה מאוד מהותית: אם המבנים האלה היו קיימים לפני קום המדינה – מה שהצלחנו לתפוס; יש לנו כאן את צילום האוויר משנת 1956.

סגן השר לבטחון פנים יעקב אדרי:

עד כמה שאני יודע, המדינה הוקמה בשנת 1948.

סאלח אבו-חוסיין:

זה מה שהצלחנו להשיג. זה כביש 65.

עסאם מח'ול:

הבית הראשון שנמצא שם הוא משנת 1924. הוא עדיין קיים. 

סאלח אבו-חוסיין:

מדוע אנחנו אומרים 1925? כי האבא של האדון הזה, שיושב כאן, נולד במקום הזה.

מוסטפא אבו-הלאל:

אבא שלי. אני בן 50.

סאלח אבו-חוסיין:

השם דאר אלחנון הוא כינוי של המשפחה שלהם. השם הוא אבו-הלאל, אבל הכינוי של המשפחה שלהם הוא דאר אלחנון. 

קריאה:

מה זה "דאר"?

סגן השר לבטחון פנים יעקב אדרי:

בית. 

קריאה:

חנון זה - - - 

עסאם מח'ול:

בני חנון. 

היו"ר יורי שטרן:

כמה בתים - - - 

סאלח אבו-חוסיין:

חמישה בתים, נדמה לי. 

עסאם מח'ול:

אבא שלך נולד לפני שנת 56', נכון? 

קריאה:

הבית של החנון, האיש החנון.

סאלח אבו-חוסיין:

אם נבדוק את צילום האוויר משנת 95', ניווכח לדעת שהשכונה הזאת אכן גדלה. בבקשה. 

היו"ר יורי שטרן:

וזה לאחר צווי הריסה. 

סאלח אבו-חוסיין:

אלו כל הבתים, כל המחסנים וכיוצא בזה. זה כביש 65. החלקה שלהם משתרעת עד לכביש הראשי. 

סגן השר לבטחון פנים יעקב אדרי:

בטאבו? 

סאלח אבו-חוסיין:

כן – הרי היא 133 דונם. כפי שפתח חבר הכנסת טאהא בנושא, מי שמתנגד לנושא הזה הוא אדם אחד – לא המינהל ולא הפיקוח על הבניה; מי שמתנגד לנושא הזה זה רק המועצה האזורית מנשה. אילן שדה. 

עסאם מח'ול:

אולי יש לו תוכניות שם?

סאלח אבו-חוסיין:

הרי הם תומכים.

סגן השר לבטחון פנים יעקב אדרי:

אגב, אם מותר לומר פוליטית, אילן הוא מהשמאלנים שהולך לקראת כל ענין. 

סאלח אבו-חוסיין:

הוא משחק אותה שמאל.

סגן השר לבטחון פנים יעקב אדרי:

עזוב - - - 

סאלח אבו-חוסיין:

רצונו של אדם כבודו.

סגן השר לבטחון פנים יעקב אדרי:

הכי טוב זה מהליכודניקים.

היו"ר יורי שטרן:

למרות שהוא שמאלני, אנחנו יכולים לקבל את דעתו.

עסאם מח'ול:

חשבתי שזה לפחות יזיז משהו אצלך.




סאלח אבו-חוסיין:

מדוע אני אומר את הדברים האלה? לו התמזל מזלה של דאר אלחנון והיא נפלה בתחומה של רשות מקומית אחרת, העניין הזה היה מסתדר, ולא היו שואלים אף אחד. מדוע אני אומר את הדברים האלה? לא סתם אני אומר את הדברים האלה. בכביש 65 – שהוא כביש ראשי וכולנו מכירים אותו – קיימות שכונות שנמצאות בתחום שיפוטה של עירית אום אל פחם, ובתחום קו בנין.

סגן השר לבטחון פנים יעקב אדרי:

זה - - - שעשו בזמנו. 

סאלח אבו-חוסיין:

כי שם ישנה עיריה, ויש כמה בתים בכל שכונה ושכונה בכביש 65. באה הוועדה המחוזית לתכנון ובניה, ואישרה את כל השכונות – אפילו במקומות בהם יש בית אחד, שני בתים, חמישה בתים או עשרה בתים. 

בבקשה – זה כביש 65.

סגן השר לבטחון פנים יעקב אדרי:

עד כאן אתה צודק – אין ויכוח. אני מכיר את זה. 

קריאה:

- - - שישלם את המחיר.

סאלח אבו-חוסיין:

זאת משפחה אחת בלבד – משפחת תאופיק אל סאלח, שהיתה לפני כמה שנים לפני אישור התוכנית – שלוש בתים. 

סגן השר לבטחון פנים יעקב אדרי:

על איזו נקודה במפה אתה מדבר עכשיו?

סאלח אבו-חוסיין:

הכביש הראשי. הוועדה המחוזית אישרה את התוכנית של תאופיק אל-סאלח; משרד הפנים אישר את התוכנית, לא אני. לא תאופיק אל-סאלח אלא עין-זיתונה. כאן אירע עין-זיתונה--

סגן השר לבטחון פנים יעקב אדרי:

זה לא מאושר – זה מיועד להריסה. הסימון הצהוב מיועד להריסה. הייתי ראש עיר הרבה שנים.

ואסל טאהא:

צהוב זה מגורים. 

סאלח אבו-חוסיין:

ברשותך, אצטט מהמקראה: "מגורים א'". 

סגן השר לבטחון פנים יעקב אדרי:

זה כתום. כן – בסדר. 

מוסטפא אבו-הלאל:

וזו אושרה.

סאלח אבו-חוסיין:

תטעה אותו.

חיים ג'יבלי:

לא. 

סגן השר לבטחון פנים יעקב אדרי:

הוא דווקא אישר את הדברים שלך.

סאלח אבו-חוסיין:

שכונת עין איברהים – כמה בתים.

דוד יונה:

מי אישר אותה?

סגן השר לבטחון פנים יעקב אדרי:

עשו טעויות, לדעתי. על הכביש לא צריך לאשר - - - 

עסאם מח'ול:

זה לא על הכביש. 

סגן השר לבטחון פנים יעקב אדרי:

יש דירות שנמצאות על הכביש באום אל פחם – תחנת הדלת ועוד מבנה. 

ואסל טאהא:

על אחת כמה וכמה דאר אלחנון, שמרוחקת מהכביש. 

דוד יונה:

אין סיבה ואין היגיון. 

סאלח אבו-חוסיין:

כל הבתים האלה קבלו לגיטימציה. 


עסאם מח'ול:

רוצים לנקות - - -

סגן השר לבטחון פנים יעקב אדרי:

שמעת את הטיעון שלו?

דוד יונה:

לא, מי אמר שזה אושר? התוכנית של אום אל פחם אושרה?

סגן השר לבטחון פנים יעקב אדרי:

הוא אומר שזה מאושר. 

סאלח אבו-חוסיין:

אנחנו עוזבים את כביש 65. הרי סוג המגורים שלנו בכל האזור הוא בצורה כזאת – ישנה שכונה מרכזי, ואחר כך שכונות לוויין. אם אנחנו נווכח לדעת – זו תוכנית המתאר שאושרה להפקדה על ידי הוועדה המחוזית; לא אני אישרתי אותה, אלא הוועדה המחוזית. 

סגן השר לבטחון פנים יעקב אדרי:

היא עברה - - - הליכים?

סאלח אבו-חוסיין:

כן.

סגן השר לבטחון פנים יעקב אדרי:

אני שואל אם היא מאושרת עד הסוף. אם יש הפקדה, זה אומר--

עסאם מח'ול:

- - - 

סאלח אבו-חוסיין:

היות ומדובר בתוכנית גדולה, באה עירית אום אל פחם והגישה תוכניות מפורטות לכל שכונות הלוויין. כל שכונות הלוויין אושרו במשך שנות ה-90 ועד עצם היום הזה.

סגן השר לבטחון פנים יעקב אדרי:

מתי הגישו את זה?

סאלח אבו-חוסיין:

זו שכונת עין איברהים. שכונת עין איברהים אושרה בשנת 1994.



דוד יונה:

זאת עיר – זאת לא שכונה.

עסאם מח'ול:

עכשיו זאת עיר. זו היתה שכונה של כמה בתים.

סאלח אבו-חוסיין:

יש לנו את השכונה הזאת מימין – אתם בוודאי מכירים אותה: המועלקה. התוכנית הזאת אושרה להפקדה. נמצאת כאן התוכנית של סוויסה, אל עיון. – כל המתחמים הקטנים האלה אושרו. 

ואסל טאהא:

אני מכיר את זה.

היו"ר יורי שטרן:

אבל זה לא אושר עדיין.

ואסל טאהא:

זה אושר – הכל אושר. אם זה כבר צבוע בכתום, זה מאושר.

סגן השר לבטחון פנים יעקב אדרי:

אתם לא יודעים את הסטטוס של זה?

ואסל טאהא:

זה אושר. כשזה צבוע בכתום, וחתום – זה מאושר.

סגן השר לבטחון פנים יעקב אדרי:

לא - - - הייתי יושב ועדה, ואני יודע - - - 

ואסל טאהא:

- - - סוויסה לא אישר?

היו"ר יורי שטרן:

נשמע את המינהל – האם השכונות המרוחקות האלה אושרו?

חיים ג'יבלי:

הן אושרו מסיבה אחת.

ואסל טאהא:

הן אושרו.

דוד יונה:

אתה לא איש משרד הפנים.

עסאם מח'ול:

זה המשחק עכשיו?

חיים ג'יבלי:

מאחר ותוכנית מתאר אום אל פחם בגדול לא פעלה, עירית אום אל פחם עשתה תוכניות קטנות – ישבתי בווועדה מקומית בעירון –

ואסל טאהא:

נקודתית, נכון? אז בואו נעשה תוכנית נקודתית.

חיים ג'יבלי:

אדוני, אל תכניס לי מלים לפה. מאחר והמנוח שנהרג באותו פיגוע, דב צ'רנוברודה--

עסאם מח'ול:

כן, אנחנו מכירים אותו אישית.

חיים ג'יבלי:

הכין תוכנית גדולה ולא יצאו מזה – הוא היה איש יקר – כדי שלא לתקוע את התושבים הכינו תוכנית לכל מקום. זו הסיבה. המינהל עזר במקום שבו הוא יכול היה לעזור. הניסיון להציג כך את דאר אלחנון הוא הטעייה. 

עסאם מח'ול:

למה?

ואסל טאהא:

למה זו הטעיה? היא קיימת משנת 1925. מה קרה לך?

חיים ג'יבלי:

דאר אלחנון מרוחקת מכל מקום אחר. 

מוסטפא אבו-הלאל:

- - - כפר קרע זה קילומטר אחד.

חיים ג'יבלי:

אדוני, יש כבישים שמפרידים בין הבתים הבודדים שנשארו לבין ערערה. יש כבישים שמפרידים מכפר קרע וגם מערערה. זה לא שערערה היתה נותנת לכם שרותים אם היה היתה רוצה; היא לא רוצה לתת שרותים. כל הניסיון לעשות כאן איזשהו חיבור הוא לא נכון. 


ואסל טאהא:

אז תפתור את הבעיה הזאת.

היו"ר יורי שטרן:

הוויכוח לא מקדם אותנו. בוועדה הזאת אני מנסה עד כמה שאפשר להגיע לפשרות בעניינים האלה. אם יש פלונטרים בירוקרטיים שאנחנו יכולים לקדם את פתרונם – בבקשה, רק תגישו לנו חומר. 

אני מבין שלא מתווכחים על כך שהמשפחות גרות שם עשרות שנים – ובבעלות פרטית. יש שיקולים תכנוניים שמכבדים אותם. כפי שאני מתנגד להקמת יישובים חדשים יהודיים בנגב ובגליל כי אני חושב שפריסת היישובים במדינת ישראל לא תאפשר לנו עוד מעט לנשום – כל יישוב הוא מערכת שלמה נוספת, שגוזלת לנו את האדמות מיער, משטח פתוח או מאדמות חקלאיות. אנחנו מקימים את המדינה בצורה כזו שאי אפשר יהיה לחיות בה – לא יהודים ולא ערבים. האוויר הוא אותו אוויר והמים הם אותם המים. 

לפיכך, במקומות שבהם אנחנו יכולים להגיע לריכוזי אוכלוסיה גדולים יותר, יש להפסיק עם הגישה לפיה אנחנו חיים כביכול במקומות שבהם יש אינסוף אדמה, כמו בטקסס, ולהמשיך לבנות וילות – ושוב, זה לא שייך לשום מגזר; זו דעתי מבחינת כיווני הפיתוח שלנו במדינה. המדינה צפופה מאוד, ובקצב הריסת השטחים הפתוחים והיערות, נחיה תוך זמן קצר בעיר אחת גדולה, ברצף בלתי פוסק כמעט. זה בלתי אפשרי. לכן אני חושב שאם יש אפשרות לפנות את המקום הזה – בפיצוי מלא מבחינת האדמות והכל; לא שמרוויחים על חשבון התושבים, אלא תוך כיבוד מלא של זכויותיהם – להעתיק אותו לריכוז מגורים גדול יותר, ולהשאיר זאת כיער, הייתי תומך בכך.

ואסל טאהא:

יש לי הצעה: לתת לגיטימציה לבתים הקיימים, ולמנוע מהם לבנות חדשים. 

סגן השר לבטחון פנים יעקב אדרי:

אתה יודע שאי אפשר למנוע. מחר הבן שלו ירצה להתחתן – הוא ישים אותו לידו. את זה לא הייתי רוצה לשמוע, כי זה לא נכון. ירצו לבנות, ובצדק. 

מוסטפא אבו-הלאל:

אתה נותן לי טרנספר חוקי?

עסאם מח'ול:

היושב ראש ואנוכי חלוקים בדברים רבים, אבל יש נושא אחד שבו אנחנו משתפים פעולה באופן הדוק – נושא איכות הסביבה. אני רגיש לנושא הזה. אבל גם אני מסתובב בגליל ובכל מיני יישובים קהילתיים כאלה ואחרים – במקומות שאני מכיר אותם כיער, כהר שאי אפשר להגיע אליו אלא לדמיין אותו בלבד; ליד פקיעין יש היום בתים, יישובים קהילתיים ודברים נחמדים ויפים – ולדעתי זה לא מפריע לטבע. להיפך – זה מוסיף כאשר זה מתלבש נכון. מאז התחיל הוויכוח הזה על דאר אלחנון, הוקמו כמה יישובים יהודיים – אפילו באזור הזה.

סאלח אבו-חוסיין:

שקד, חיננית.




עסאם מח'ול:

לכן אני אומר שזאת לא יכולה להיות הטענה במקרה הזה. אני חושב שאנחנו לא צריכים לאשר רק את הבתים הקיימים – אני מסכים שזה בלתי אפשרי. אני חושב שהיישוב הזה צריך להתקיים – בתנאים מגבילים, בתנאים שמאפשרים את פיתוחו של הכפר הקטן במסגרת השמירה על הטבע, ולא בהתגשות עמו. כי אתה לא מקים יישוב, אתה מדבר על יישוב קיים.

היו"ר יורי שטרן:

אבל ברגע שאנחנו מדברים על כך שזהו יישוב, וברגע שאנחנו מסכימים שהוא ימשיך להתקיים במקום, זה באמת מחייב את קווי החשמל ואת הכבישים. במילא – אתה הורס את כל ה--

ואסל טאהא:

הוא שייך למועצה האזורית מנשה. תשווה את היישוב הזה לשאר היישובים באותה מועצה – מבחינת איכות הסביבה, מבחינת נפשות, כמה גרים כאן וכמה גרים שם. למה שם מותר וכאן אסור? 

היו"ר יורי שטרן:

אני חושב שההחלטות להקים יישובים קטנים נוספים בשנים האחרונות - - - אני חושב שזאת טעות, ואני נלחם בכך. 

סאלח אבו-חוסיין:

אני מבקש להוסיף נקודה אחת, שנעלמה מעיני כולם: במקום הזה ישנה מחצבה פעילה. 

מוסטפא אבו-הלאל:

היא מזיקה לאיכות הסביבה, ליער.

ואסל טאהא:

המועצה שם מרוויחה כסף מכך? 

היו"ר יורי שטרן:

איפה היא נמצאת? כאן באזור?

ואסל טאהא:

כן, באזור.

קריאות:

- - - 

סאלח אבו-חוסיין:

- - - מחצבת ורד – מרחק של 200 מטר. 



חיים ג'יבלי:

לא נכון, אדוני. מחצבת ורד נמצאת בכניסה לפתחת ואדי ערה, ולא רחוק מחוצה ישראל. היא לא קרובה לבתים האלה. הבתים האלה הם מרוכזים במקום אחד.

ואסל טאהא:

מהו המרחק בין המחצבה לבתים?

חיים ג'יבלי:

נבקש מעו"ד אבו-חוסיין להוציא את המפה. 

סאלח אבו-חוסיין:

- - - לא צילמתי את המחצבה. המחצבה מרוחקת 300 מטר- - -

היו"ר יורי שטרן:

- - - בתצ"א.

חיים ג'יבלי:

זה כביש ואדי ערה, והמחצבה נמצאת כאן, מרחק 4 קילומטר מינימום. 

עסאם מח'ול:


באוויר. 

ואסל טאהא:

אל תעשה לי סיבובים בדרך למחצבה. אנחנו מדברים על איכות סביבה – הקו האווירי הוא 300 מטר.

קריאות:

- - - 

ואסל טאהא:

המחצבה נמצאת בתוך היער.

חיים ג'יבלי:

לא, היא לא ביער.

ואסל טאהא:

אנחנו ביקרנו שם ואנחנו יודעים את זה.




היו"ר יורי שטרן:

אנחנו באמת צריכים להגיע למקום. אני פונה אליכם, אנשי המינהל והמתכננים במשרד הפנים: אם באמת יש נכונות לשמר את היער, ואם אתם רוצים להעתיק את היישוב – ואני מדגיש: תוך כבוד מלא לבעלות הפרטית שיש שם ולתולדות המגורים במקום – הגישה צריכה להיות אחידה. אם אני לכל הפחות אשתכנע שהמקום הזה יישמר כיער או כשטח ירוק, ולא ייפגע ממגורים או שימוש תעשייתי זה או אחר, אני מוכן ללכת אתכם ולסייע עם הפלונטרים הבירוקרטיים כדי שהתהליכים האלה באמת ינועו. אם יתברר שבסופו של דבר אנחנו נקבל שם שכונה אחרת או כל שימושים אחרים שאינם קשורים לשמירה על איכות הסביבה, אני סבור שהוועדה תדרוש פה אחד להכיר ביישוב, לסלול כביש ודברים אחרים שאני לא הייתי רוצה לראות במקום. 

אם כן, רק אם הקונספציה כאן היא באמת כדי לשמר את הקטע הזה כקטע ירוק. 

סאלח אבו-חוסיין:

יורשה לי משפט אחד: מינהל מקרקעי ישראל והפיקוח על הבניה נוהג כאן לזרות חול בעיניכם ובעיני כולם כדי שאני אעשה מה שאדוני מציע עכשיו. הם לא הסכימו לשלם פיצויים, ולא ניהלנו אתם כלום – זה היה שקר אחד גדול. עד שאני פניתי לבית המשפט העליון, והעתירה לבג"ץ ישבה שנתיים עד שנקבעה, ואז השופט-- 

היו"ר יורי שטרן:

ומה הם ניסו לעשות? להרוס מבנים בלי פיצוי?

סאלח אבו-חוסיין:

ואז פרקליטות המדינה אמרה להם: חבר'ה, תגמרו עניין, תנו להם שני מגרשים--

היו"ר יורי שטרן:

אני לא רוצה להתווכח. 

סאלח אבו-חוסיין:

הנה, זאת העתירה. 

היו"ר יורי שטרן:

ממתי זה?

סאלח אבו-חוסיין:

מ-97'. אתה יודע על כך והוא יודע על כך - - - 

חיים ג'יבלי:

חיים ג'יבלי:

אדוני, יש כאן הטעייה של הוועדה – ואני אומר זאת בזהירות מפני כבודו של עורך הדין. מר אבו-חוסיין ייצג שני בנים של אבו-זוהר שהסכימו להתפנות, והיתה מחלוקת בתוך המשפחה. הפרקליטות הורתה למינהל לתת שני מגרשים נוספים במתנה, לפנים משורת הדין. נתנו שני מגרשים במתנה מכספי הציבור שיושב כאן. 

היו"ר יורי שטרן:

אתם מחוייבים לתת קרקע חלופי ופיצוי מלא על המגורים.

חיים ג'יבלי:

כן, כך זה התבצע. הרי זה יישוב שקיים עשרות שנים.

דוד יונה:

- - -

ואסל טאהא:

שיקבלו לגיטימציה, ונגביל את המקום כדי שלא יתרחב. 

היו"ר יורי שטרן:

ראשית, אנחנו נגיע למקום.

עסאם מח'ול:

ההצעה הזאת של הפיצויים – לא מדובר כאן בבעלי הקרקעות והבתים--

סאלח אבו-חוסיין:

סליחה, מי שיצא הם לא בעלי הקרקע האמיתיים. בעלי הקרקע האמיתיים נמצאים בטאבו – כל האנשים האלה שיצאו משם בנו במינהל מקרקעי ישראל בטעות – חיים ג'יבי יודע את זה ולא הזכיר את זה. בנוסף, יש אנשים פינו מרצון. מה זה רצון? אחרי שהם קיבלו בית משפט, ואחרי שישבו 20 שנה במלחמה וקיבלו כל הזמן קנסות גבוהים מאוד בני 25 אלף שקלים עד 50 אלף שקלים – נמאס להם מהטרטור כל הזמן לבית המשפט. פשוט מאוד נמאס להם. הם פנו לחיים ג'יבלי – בהסכמה, כביכול, לאחר 20 שנה, כדי לגבש את הבעיה הזאת. יש כאן שני בתים שנהרסו על ידי מינהל מקרקעי ישראל, כי הם לא רצו אפילו עסקת חבילה. השטח היה של זוהר אבו הלאל שבנה בטעות במינהל. אני בעל השטח שם, ודיברנו איתם על 10 דונם תמורת דונם אחד – שיעזבו את הבית הזה בזמנו, בשנת 1980, כשראינו שהבית הזה נבנה בטעות – והם לא הסכימו בכלל. 

היו"ר יורי שטרן:

אנחנו לא יכולים לשחזר עכשיו ולשקם את מה שנעשה. הצעתי היא כזאת: המינהל חייב לבוא עם הצעה שתתקבל על דעתכם – או בתהליך בוררות כלשהו. רק מההסתכלות בתמונה, שלא פוטרת אותנו מביקור בשטח, נראה לי שבאמת נכון להשאיר את השטח ליער, כיוון שכל הפיתוח שצריך לתת שם יהרוס את הכל. 

עסאם מח'ול:

יש מערערה--

ואסל טאהא:

גם בתכנון יש מבנים בתוך יערות. יש להם תכנון מסויים שם – גם לכביש, גם לבתים וגם לתשתיות. בתוך יערות יש קריטריונים לבנייתם. אפשר לחייב אותם.



מוסטפא אבו-הלאל:

אנחנו מוכנים לקחת על עצמנו פיתוח.

עסאם מח'ול:

אדוני היושב ראש, אני אתן לך דוגמה מעין הוד. בזמנו אני טיפלתי בנושא: יש את הכפר עין-הוד הישן והמקורי, ויש את עין-הוד – בתים שנבנו בלא הכרה. זה לקח שנים – כל הזמן נשמעות כאן טענות על כך שהורסים את היער. כל התשתיות – אותו יער ואותן תשתיות – יכולים להיות כשירים כשמדובר ביישוב יהודי, ובלתי כשירים כשמדובר ביישוב ערבי. עד שלבסוף הרימו את הידיים והכירו בכפר הזה. 

דוד יונה:

אבל יש הבדל בין 4-5 משפחות לבין מאות משפחות. 

עסאם מח'ול:

אין הבדל. 

ואסל טאהא:

מדובר ב-30 משפחות כאן – בתי אב. 

עסאם מח'ול:

אתה מייצג את אותו היגיון ישן. 

מוסטפא אבו-הלאל:

אם היינו בונים בניגוד לחוק בשנות ה-80, לא היו 100 בתים? הכל בגלל שאנחנו אנשים טובים, ולא רצינו לעבור על החוק?

חיים ג'יבלי:

אדוני, זה לא מדוייק. לא רציתי להיכנס לגופו של אדם, אלא לגופו של ענין בלבד. 

היו"ר יורי שטרן:

לגופו של ענין, מקימים עכשיו חוות בודדים בנגב.

חיים ג'יבלי:

הורידו את זה – זה ירד; העסק ירד, זה נעצר. היה בג"ץ.

מר מוסטפא הטעה כאן את הוועדה. ראשית, האנשים יצאו מעצמם מלבד ה- - - . האדון הזה, שיושב כאן מולי – ומה שאני אומר כאן מוקלט, מתועד וניתן לבדיקה – נאלצתי לפנות ליקי, מפקד משטרת ואדי ערה, בעת כניסתו לתפקיד. אני זוכר את זה היטב – הוא שלח שוטרים שהיו שם 24 שעות ו-48 שעות בשמירה צמודה, כדי לאפשר למשפחות שרוצות להתפנות – להתפנות. האיש הזה היכה אותן. יש שם אישה שתאומים – שאחד מהם בגיל של הבן שלי – והיו צריכים להזהיר אותו. אותו אדם שיושב מולי--


קריאות:

 - - - 

חיים ג'יבלי:

להציג את המדינה--

סאלח אבו-חוסיין:

איך זה קשור?

חיים ג'יבלי:

זה קשור. האיש הזה תקף אותי – הוא היכה אותי בברזל, ונמנעתי להגיש תלונה במשטרה--

סגן השר לבטחון פנים יעקב אדרי:

אם הוא הכה אותך ולא הגשת תלונה, זו בעיה אצלך, אדוני. 

חיים ג'יבלי:

לא הגשתי תלונה כי אמרתי שאנחנו קצת מעל--

מוסטפא אבו-הלאל:

אתה לא תקפת אישה בהריון?

חיים ג'יבלי:

לא.

היו"ר יורי שטרן:

אני מציע שתמשיכו את השיחה הזאת בתחנת המשטרה הקרובה. חבר הכנסת מח'ול, בוא לא ניתן לזה להתפתח כך. 

אנחנו נקיים סיור ונחשוב ביחד. אני מציע שתחשבו על רעיון כזה: אם הענין של הקמת חוות בודדים ירד מהפרק, אני שמח על כך.

נילי ברוך:

לא ירד.

ואסל טאהא:

חבל שראש הממשלה - - - 

חיים ג'יבלי:

זה פוליטיקה; אנחנו עובדי מדינה.


ואסל טאהא:

הכל פוליטיקה. זה לא פוליטי? ההחלטה כאן לא פוליטית?

היו"ר יורי שטרן:

עם זאת, ייתכן שבתנאים מסויימים אפשר לתת מעמד של חווה כזאת בתנאי שהיא לא תגדל, כדי שהיא תשמור על הסביבה ותהפוך לאיזשהו עיסוק תיירותי. 

דוד יונה:

אני מבקש להזכיר בשורה התחתונה: הרשויות שעוסקות בתכנון ובאישור תוכניות – המועצה הארצית – ישבה פעמיים ודחתה את הבקשה. כלומר, הרשויות שצריכות לאשר ברמה הכי גבוהה.

היו"ר יורי שטרן:

השאלה היא באיזה קונספט הן שללו את זה. אם הבקשה היתה להפוך את זה לשכונה של עיר, אני מתנגד באופן טוטלי, כי זה אומר שכל היער הזה שבין הבתים לבין הכביש הופך באופן מיידי לשטח עירוני, ותוך כמה שנים זה ייעלם. זה ברור. אבל אם הקונספציה משתנה, ואנחנו מדברים על כפרון כזה – אני אומר שאפשר לשקול את זה.

ואסל טאהא:

אפשר לשקול את זה, ואפשר לפתור. בסיור תתרשם יותר.

עסאם מח'ול:

זה צריך להיות הכיוון. 

היו"ר יורי שטרן:

אחד הכיוונים.

תודה רבה לכולכם, הישיבה נעולה.


הישיבה ננעלה בשעה 12:25

